KOMISSION ASETUS (EY) N:o 1445/96, annettu 24 päivänä heinäkuuta 1996, Japanista, Taiwanista ja Kiinan kansantasavallasta peräisin olevien tiettyjen magneettilevykkeiden (3,5 tuuman mikrolevykkeiden) tuonnissa asetuksella (ETY) N:o 2861/93 käyttöön otettujen polkumyynnin vastaisten toimenpiteiden kiertämistä mainittujen tuotteiden tuonnilla Kanadasta, Hongkongista, Intiasta, Indonesiasta, Macaosta, Malesiasta, Filippiineiltä, Singaporesta ja Thaimaasta koskevan tutkimuksen sekä kyseisen tuotteen rekisteröinnin lopettamisesta



Virallinen lehti nro L 186 , 25/07/1996 s. 0014 - 0017



KOMISSION ASETUS (EY) N:o 1445/96, annettu 24 päivänä heinäkuuta 1996, Japanista, Taiwanista ja Kiinan kansantasavallasta peräisin olevien tiettyjen magneettilevykkeiden (3,5 tuuman mikrolevykkeiden) tuonnissa asetuksella (ETY) N:o 2861/93 käyttöön otettujen polkumyynnin vastaisten toimenpiteiden kiertämistä mainittujen tuotteiden tuonnilla Kanadasta, Hongkongista, Intiasta, Indonesiasta, Macaosta, Malesiasta, Filippiineiltä, Singaporesta ja Thaimaasta koskevan tutkimuksen sekä kyseisen tuotteen rekisteröinnin lopettamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1) ja erityisesti sen 9, 13 ja 14 artiklan, on kuullut asiasta neuvoa-antavaa komiteaa, sekä katsoo, että A. MENETTELY (1) Komissio pani vireille asetuksella (EY) N:o 2451/95 (2) Japanista, Taiwanista ja Kiinan kansantasavallasta peräisin olevien tiettyjen magneettilevykkeiden (3,5 tuuman mikrolevykkeiden) tuonnissa komission asetuksella (ETY) N:o 2861/93 (3) käyttöön otettujen polkumyyntitoimenpiteiden kiertämistä mainittujen tuotteiden tuonnilla Kanadasta, Hongkongista, Intiasta, Indonesiasta, Macaosta, Malesiasta, Filippiineiltä, Singaporesta ja Thaimaasta koskevan tutkimuksen ja neuvoi tulliviranomaisia asetuksen (EY) N:o 384/96 13 artiklan 3 kohdan ja 14 artiklan 5 kohdan nojalla rekisteröimään tutkimuksen kattamat tuotteet. Tutkimus pantiin vireille Euroopan levykevalmistajakomitean (Diskma) tekemän pyynnön perusteella. (2) Pyynnössä oli prima facie -todisteita kyseisten maiden ja yhteisön välisen kaupparakenteen muuttumisesta, jonka ainoana aiheellisena syynä tai perusteena oli polkumyyntitullien kantaminen, sekä Kiinan kansantasavallassa ja Taiwanissa valmistettujen 3,5 tuuman mikrolevykkeiden jälleenlastaamisesta näissä maissa. Pyynnössä osoitettiin myös, että tuonti kyseisistä maista tapahtui polkumyynnillä suhteessa aiemmin vahvistettuihin normaaliarvoihin ja että tämä heikensi Kiinan kansantasavallasta ja Taiwanista peräisin olevien 3,5 tuuman mikrolevykkeiden tuonnille käyttöön otettujen polkumyyntitullien korjaavia vaikutuksia. Näitä todisteita pidettiin riittävinä perusteina tutkimuksen vireille panemiseksi. (3) Kyseessä ovat 3,5 tuuman mikrolevykkeet, joita käytetään digitaalisen tietokoneen koodattujen tietojen tallentamiseen ja jotka luokitellaan tällä hetkellä CN-koodiin ex 8523 20 90. (4) Komissio ilmoitti virallisesti asiantuntijoille, joita asian tiedettiin koskevan, sekä viejämaiden edustajille tutkimuksen vireillepanosta, ja se lähetti kyselylomakkeet tiedossa oleville viejille. (5) Tutkimus koski 1 päivän heinäkuuta 1994 ja 30 päivän kesäkuuta 1995 välistä aikaa. B. TUTKIMUS (6) Komissio sai vastaukset seuraavilta viejiltä: a) Kanada: KAO Infosystems Canada Inc., Ontario, b) Hongkong: Jackin Magnetic Company Ltd, Hong Kong Plantron (HK) Ltd, Hong Kong Magnetic Ltd, Benelux Manufaturing Limited, Prime Standard Ltd, c) Intia: Allied Electronics & Magnetics Ltd, Udaipur, Moser-Baer India Ltd, New Delhi, Sujata Data Products Ltd, Bombay, d) Indonesia: P.T. Beneluxindo, Djakarta, e) Malesia: Discomp, Kuala Lumpur, KUB Microelectronics Sdn. Bhd., Kuala Lumpur, Mega High-Tect Corp. (M) Sdn. Bhd., Penang, f) Filippiinit: Maxi Data Philippines Inc., Manila, g) Singapore: Datapulse Technology Ltd, Singapore, General Magnetics Limited, Singapore Goldtron Magmedia Pte. Ltd, Singapore, MJC (Singapore) Pte. Ltd, Singapore, h) Thaimaa: General Mediatech Co. Ltd., Bangkok, V-SA Cast Co. Ltd, Bangkok, V-SA Magnetic Co. Ltd, Bangkok. V-SA Magnetic oli V-SA Castin tytäryhtiö. VSA-Cast omisti yli 50 prosenttia V-SA Magneticin osakkeista. Kukaan Macaon viejistä ei vastannut komission kyselylomakkeeseen. Kanadassa ja Filippiineillä sijaitsevia yrityksiä lukuun ottamatta komissio tarkasti kaikki toimitetut tiedot edellä mainittujen viejien tiloissa. C. TULOKSET Kanada, Intia, Filippiinit ja Singapore (7) Yhteisön tuotannonala väitti polkumyynnin vastaisten toimenpiteiden kiertämistä koskevan tutkimuksen vireillepanopyynnössään, että Kanadan, Intian, Filippiinien ja Singaporen yhteinen markkinaosuus oli 4,5 prosenttia yhteisön kulutuksesta vuonna 1994. Yhteisön viimeisimpien ulkomaankauppatilastojen (COMEXT) perusteella komissio vahvisti kuitenkin, että kyseisten maiden markkinaosuus oli ainoastaan 2,8 prosenttia tutkimusajanjaksona ja että näin ollen se oli pienempi kuin asetuksen (EY) N:o 384/96 9 artiklan 3 kohdassa tarkoitettu vähimmäistuontimäärä, jonka perusteella vahinkoa pidetään tavallisesti mitättömänä. Lisäksi vahvistettiin, että näitten maiden tuontimäärät olivat myös alemmat kuin GATT 1994 -sopimuksen VI artiklan täytäntöönpanosopimuksen 5.8 artiklassa määrätyt maakohtainen 3 prosentin sekä neljän maan yhteinen 7 prosentin vähimmäiskynnys samankaltaisten tuotteiden kokonaistuonnille. (8) Tämän perusteella komissio piti tässä tapauksessa epätodennäköisenä, että kyseisten neljän maan tuonti voisi heikentää Kiinan kansantasavallasta ja Taiwanista peräisin olevien kyseisten tuotteiden tuonnissa käyttöön otettujen polkumyynnin vastaisten toimenpiteiden korjaavia vaikutuksia. Hongkong (9) Jackin Magneticin ja Plantron (HK):n todettiin olevan todellisia mikrolevykkeiden tuottajia, ja niiden osuus koko Hongkongin vientimäärästä yhteisöön oli noin 90 prosenttia tutkimusajanjaksona. Kyseisten kahden yrityksen osalta ei havaittu minkäänlaisia todisteita Kiinan kansantasavallasta tai Taiwanista peräisin olevien valmiiden tuotteiden jälleenlastauksesta. Lisäksi kunkin yrityksen osalta vahvistetiin, että polkumyyntitullien alaisista maista tuotujen osien osuus oli alle 60 prosenttia kokoonpannun tuotteen osien kokonaisarvosta. (10) Hong Kong Magnetic on yritys, joka myi mikrolevykkeitä yhteisöön. Tämän yrityksen osalta ei kuitenkaan havaittu minkäänlaisia todisteita Kiinan kansantasavallasta tai Taiwanista peräisin olevien valmiiden tuotteiden jälleenlastauksesta. (11) Benelux Manufacturingin ja sen tytäryhtiön Prime Standardin todettiin olevan etuyhteydessä P.T Beneluxindo -nimiseen indonesialaiseen tuottajaan/viejään (katso johdanto-osan 14 kappale) ja myyneen mikrolevykkeitä yhteisöön. Näiden kahden yrityksen osalta ei kuitenkaan havaittu minkäänlaisia todisteita Kiinan kansantasavallasta tai Taiwanista peräisin olevien valmiiden tuotteiden jälleenlastauksesta. (12) Thaimaalaisen V-SA Magnetic -nimiseen viejään etuyhteydessä oleva yritys kieltäytyi toimimasta yhteistyössä tutkimuksessa (katso johdanto-osan 18 kappale). Komission yksiköt seuraavat edelleen tilannetta tarkoin tältä osin. (13) Nämä päätelmät huomioon ottaen vahvistettiin, että tutkitut yritykset eivät täyttäneet asetuksen (EY) N:o 384/96 13 artiklan 1 kohdassa ja 2 kohdan b alakohdassa säädettyjä arviointiperusteita, joiden mukaan kolmansissa maissa jälleenlastattujen tai koottujen tuotteiden tuontia voitaisiin pitää polkumyynnin vastaisten toimenpiteiden kiertämisenä. Ottaen lisäksi huomioon, että mikrolevykkeiden tuonti Hongkongista yhteisöön laski 2 816 tonnista vuonna 1993 1 212 tonniin tutkimusajanjaksona, näyttää epätodennäköiseltä, että tällainen tuonti voisi heikentää Kiinan kansantasavallan ja Taiwanin tuonnissa käyttöön otettujen polkumyyntitullien korjaavien vaikutusten laatua. Indonesia (14) Ainoa tutkittu indonesialainen viejä/tuottaja P.T. Beneluxindo vastasi suuresta osasta tilastoidusta tuonnista yhteisöön tutkimusajankohtana. P.T. Beneluxindo on Benelux Manufacturing Limited, Hong Kongin tytäryhtiö. Tämä yhtiö toimitti P.T. Beneluxindolle kaikki mikrolevykkeiden kokoamisessa käytetyt osat. Kaikki valmiit mikrolevykkeet lähetettiin takaisin Hongkongiin, ja Benelux Manufacturing Limited, Prime Standard Ltd.:n myyntiä harjoittava tytäryhtiö myi ne sieltä käsin yhteisön riippumattomille asiakkaille. Yrityksen todettiin olevan todellinen tuottaja, ja Kiinan kansantasavallasta ja Taiwanista tuotujen osien osuuden vahvistettiin olevan paljon pienempi kuin 60 prosenttia kokoonpannun tuotteen osien kokonaisarvosta. Lisäksi P.T. Beneluxindon osalta ei havaittu minkäänlaisia todisteita Kiinan kansantasavallasta tai Taiwanista peräisin olevien valmiiden tuotteiden jälleenlastauksesta. Tämän vuoksi asetuksen (EY) N:o 384/96 13 artiklan 1 kohdassa ja 2 kohdan b alakohdassa esitetyt polkumyynnin vastaisten toimenpiteiden kiertämistä koskevat edellytykset eivät täyttyneet tutkittujen yritysten osalta. Macao (15) Yksikään macaolainen yritys ei toiminut yhteistyössä tutkimuksessa. Tällöin komissiolla olisi tavallisesti oikeus ehdottaa polkumyynnin vastaisten toimenpiteiden laajentamista kyseisen maan osalta niiden kiertämisen jatkumisen estämiseksi. Komissio petostenvastaisten yksiköiden (UCLAF) tutkimuksen perusteella sovelletaan polkumyyntitulleja kuitenkin takautuvasti Macaosta vietyihin kiinalaisten mikrolevykkeiden tuontiin. Tämän vuoksi on kohtuullista olettaa, että tuonti Macaosta ei heikennä merkittävästi polkumyynnin vastaisten toimenpiteiden korjaavia vaikutuksia, sillä tuonnin määrä on pudonnut voimakkaasti polkumyynnin vastaisten toimenpiteiden kiertämistä koskevan tutkimuksen vuoksi. Joka tapauksessa komissio seuraa edelleen tarkasti, kuinka Macaosta tuotavien mikrolevykkeiden tuonti yhteisöön kehittyy. Malesia (16) Kolme tutkittua malesialaista viejää/tuottajaa vastasi lähes kaikesta tilastoidusta tuonnista yhteisöön tästä maasta tutkimusajanjaksona. Näistä tuottajista kaksi ei ollut etuyhteydessä mihinkään viejään/tuottajaan polkumyyntitullien alaisissa maissa, ja kolmas (Mega High-Tech Corp.) oli taiwanilaisen yrityksen tytäryhtiö. Kaikkien kolmen todettiin olevan todellisia tuottajia, ja Kiinan kansantasavallasta ja Taiwanista tuotujen osien osuuden vahvistettiin olevan paljon pienempi kuin 60 prosenttia kunkin tuottajan kokoonpaneman tuotteen osien kokonaisarvosta. Lisäksi minkään malesialaisen tuottajan osalta ei havaittu mitään todisteita Kiinan kansantasavallasta tai Taiwanista peräisin olevien valmiiden tuotteiden jälleenlastauksesta. Tämän vuoksi asetuksen (EY) N:o 384/96 13 artiklan 1 kohdassa ja 2 kohdan b alakohdassa esitetyt polkumyynnin vastaisten toimenpiteiden kiertämistä koskevat edellytykset eivät täyttyneet tutkittujen yritysten osalta. Thaimaa (17) Kolme tutkittua thaimaalaista yritystä vastaisi lähes kaikesta tilastoidusta tuonnista yhteisöön tästä maasta tutkimusajanjaksona. V-SA Castin tytäryhtiön V-SA Magneticin (katso johdanto-osan 6 kappaleen h kohta) ja General Mediatechin todettiin olevan todellisia tuottajia, ja mikrolevykkeiden kokoonpanossa käytettyjen Kiinasta tai Taiwanista peräisin olevien osien osuus oli alle 60 prosenttia kunkin yrityksen kokoonpaneman tuotteen osien kokonaisarvosta. Lisäksi kummankaan yrityksen osalta ei havaittu mitään todisteita Kiinan kansantasavallasta tai Taiwanista peräisin olevien valmiiden tuotteiden jälleenlastauksesta. (18) V-SA Vastin todettiin jälleenlastanneen 28 miljoonaa, Hongkongissa sijaitsevan yrityksen, joka omisti 15 prosenttia V-SA Magneticin osakkeista, toimittamaa mikrolevykettä. Koska etuyhteydessä oleva hongkongilainen yritys ei toiminut yhteistyössä, sellaisia todisteita ei kuitenkaan voitu saada, jotka olisivat osoittaneet, että kyseiset mikrolevykkeet olivat peräisin Kiinasta tai Taiwanista. Sellaisen alkuperän olettaminen näyttäisi rankaisevan liikaa thaimaalaista yritystä, ottaen huomioon sen pyrkimykset suostutella hongkongilaista yritystä toimimaan yhteistyössä tutkimuksessa sekä jälkimmäisen yrityksen pieni omistusosuus V-Sa Groupissa. Tämän vuoksi komissio toteaa, että asetuksen (EY) N:o 384/96 13 artiklan 1 kohdassa ja 2 kohdan b alakohdassa esitetyt polkumyynnin vastaisten toimenpiteiden kiertämistä koskevat edellytykset eivät täyttyneet tutkittujen yritysten osalta. D. TUTKIMUKSEN LOPETTAMINEN (19) Edellä esitettyjen, polkumyynnin vastaisten toimenpiteiden kiertämistä koskevan tutkimuksen alaisten yhdeksän maan osalta tehtyjen päätelmien ja huomioiden perusteella on soveliasta lopettaa kyseinen tutkimus, ja Kiinan kansantasavallasta ja Taiwanista peräisin olevien mikrolevykkeiden tuonnissa käyttöön otettuja polkumyyntitulleja ei laajenneta koskemaan mitään muuta näistä valtioista. Asetuksella (EY) N:o 2451/95 käyttöön otettu kyseisten maiden mikrolevykkeiden tuonnin rekisteröiminen lopetetaan. (20) Neuvoa-antavaa komiteaa on kuultu asiasta, eikä se esittänyt vastaväitteitä. (21) Asianomaisille osapuolille ilmoitettiin olennaisista tosiasioista ja huomioista, joiden perusteella komissio päätti lopettaa tutkimuksen, ja niille annettiin tilaisuus esittää huomionsa. ON ANTANUT TÄMÄN ASETUKSEN: 1 artikla Japanista, Taiwanista ja Kiinan kansantasavallasta peräisin olevien tiettyjen magneettilevykkeiden (3,5 tuuman mikrolevykkeiden) tuonnissa asetuksella (EY) N:o 2861/93 käyttöön otettujen polkumyyntitullien kiertämistä mainittujen tuotteiden tuonnilla Kanadasta, Hongkongista, Intiasta, Indonesiasta, Macaosta, Malesiasta, Filippiineiltä, Singaporesta ja Thaimaasta koskeva asetuksella (EY) N:o 2451/95 vireille pantu tutkimus lopetetaan. 2 artikla Kumotaan asetus (EY) N:o 2451/95. 3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä heinäkuuta 1996. Komission puolesta Leon BRITTAN Varapuheenjohtaja (1) EYVL N:o L 56, 6.3.1996, s. 1 (2) EYVL N:o L 252, 20.10.1995, s. 9 (3) EYVL N:o L 262, 21.10.1993, s. 4